﻿„Surpriza” legiuitorului cu privire la reglementarea condițiilor „primei zile de înfățisare” din vechiul cod în Legea nr.310/2018 ca termen de invocare a excepției de necompetență Prof. univ. dr. Verginel LOZNEANU Facultatea de Științe Juridice și Administrative Academia de Poliție ,,Alexandru Ioan Cuza”, București Foarte recent a intrat în vigoare Legea nr. 310/2018 pentru modificarea și completarea Legii nr.134/2010 privind Codul de procedură civilă, precum și pentru modificarea și completarea altor acte normative1. Dintre modificările operate de această lege ne-au reținut atenția modificările operate de legiuitor cu privire la termenul în care poate fi invocată excepția de necompetență materială și teritorială de ordine publică prevăzută de art. 130 NCPC, precum și termenul la care instanța de judecată își verifică propria competența reglementat în art. 131 NCPC. Astfel, potrivit art. 130 alin.(2) și alin.(3) NCPC, în forma modificată de Legea nr.310/2018 ,,(2) Necompetența materială și teritorială de ordine publică trebuie invocată de părți, ori de către judecător la primul termen de judecată la care părțile sunt legal citate în fața primei instanțe și pot pune concluzii (s.n.). (3)Necompetența de ordine privată poate fi invocată doar de către pârât, prin întâmpinare sau, dacă întâmpinarea nu este obligatorie, cel mai târziu la primul termen de judecată la care părțile sunt legal citate în fața primei instanțe și pot pune concluzii(s.n)”. Aceeași modificare este operată și în alin.(1) al art.131 care reglementează verificarea competenței, care prevede ,,La primul termen de judecata la care părțile sunt legal citate în fața primei instanțe și pot pune concluzii (s.n.), judecătorul este obligat, din oficiu, să verifice și să stabilească dacă instanța sesizată este competentă general, material și teritorial să judece pricina, ...”.2 Modificarea legislativă intervenită cu privire la acest moment procesual de invocare a excepției de necompetență materială și teritorială ne-a ridicat intrebarea dacă îl putem denumi „prima zi de înfățișare” astfel cum el era reglementat în C.pr.civ. anterior. Potrivit vechiului C.pr.civ., acest moment procesual era socotit ca un moment esențial al dezbaterilor, în faza preliminară a procesului, în ședință publică și era definit în art. 134 în vechiul C.pr.civ. care prevedea: „este socotit ca prima zi de înfățișare aceea în care părțile, legal citate, pot pune concluzii”. În sistemul Codului de procedura civilă anterior era subliniat în doctrină faptul că prima zi de înfățișare nu trebuie să fie confundată cu primul termen de judecată3 și faptul că pentru ca procesul să se afle la prima zi de înfățișare trebuie să fie întrunite cumulativ doua condiții: părțile să fie legal citate; părțile să poată pune concluzii.4 Acest termen prezenta o importanță 1 Publicată în Monitorul Oficial, nr.1074/18.12.2018, a intrat în vigoare în 21.12.2018 2 Precizăm și faptul că în raportul de admitere, cu amendamente, trimis către Biroul Permanent al Camerei Deputaților asupra Propunerii legislative pentru modificarea și completarea Legii nr.134/2010 privind Codul de procedură civilă, precum și pentru modificarea și completarea altor acte normative(plx 346/2018), observăm ca și în art.130 și în art.131, propunerile de modificare au fost făcute de Consiliul Superior al Magistraturii și a fost preluat de PSD, ALDE și UDMR. 3 A se vedea I.Leș, Tratat de drept procesual civil, Editia 5, Editura C.H.Beck, București, 2010, p.500 4 A se vedea și G.Porumb, Codul de procedură civilă, comentat și adnotat, vol 1, Editura Științifică, București, 1960, p.314-315; I.Stoienescu , S.Zilberstein, Drept procesual civil.Teoria generală, Editura Didactică și pedagocică, București, 1983, p.476-478 deosebită deoarece de acesta erau legate o serie de acte și forme procesuale, a căror neefectuare în termen atragea sancțiuni procedurale.5 Prima zi de înfățișare ( in limine litis ), adică momentul în care „se lega procesul”, avea o importanță deosebită atât pentru părți, cât și pentru instanță, deoarece, pe de o parte, legea lega de acest moment exercițiul unor drepturi procesuale ale părților, iar, pe de altă parte, se contura cadrul general al dezbaterilor publice ulterioare6. Fără să dezvoltăm, ne punem întrebarea dacă momentul procesual în care se poate invoca excepția de necompetență materială și teritorială de ordine publică, reglementată în art. 130 alin.(2) NCPC, modificat de Legea nr. 310/2018, care la fel prevede intrunirea celor două condiții cumulativ (primul termen la care părțile sunt legal citate în fața primei instanțe; și pot pune concluzii) îl putem denumi „prima zi de înfățișare”. Răspunsul este categoric negativ deoarece Noul Cod de Procedură Civilă a eliminat acestă instituție procesuală, înlocuind-o cu primul termen de judecată la care părțile sunt legal citate(s.n). Desigur, prin noul C.pr.civ., resistematizându-se etapele procesului civil, în etapa scrisă prealabilă , cercetarea procesului, dezbaterea în fond a procesului, deliberarea și pronunțarea hotărârii este necesară o interpretare istorico-teleologică și să precizăm că în tezele7 prealabile ale proiectului Codului de procedură civilă au arătat că declanșarea propriu-zisă a procesului civil va fi marcată prin fixarea primului termen de judecată, apreciat ca moment de referință în declanșarea procesului. Mai mult, în expunerea de motive8 a proiectului Codului de procedură civilă se arăta ca primul termen de judecată va deveni momentul de referință în declanșarea procesului și va înlocui conceptul primei zile de înfățișare, preluând funcțiile acesteia. Având în vedere faptul că expresia „primul termen de judecată la care părțile sunt legal citate în fața primei instanțe și pot pune concluzii” a fost introdusă prin Legea nr.310/2018 doar în art.130 ce reglementează invocarea excepției de necompetență și în art. 131 alin.(1) ce reglementează verificarea competenței, cu alte cuvinte doar în materia competenței, deci cu totul izolat în cuprinsul C.pr.civ., chiar dacă acest moment procesual ne amintește de art. 134 din vechea reglementare, nu-l putem denumi astfel , ci eventual, putem afirma că suntem în prezența unui nou moment procesual reglementat de legiuitor în care poate fi invocată excepția de necompetență și instanța este obligată să-și verifice propria competență. Putem afirma că, de lege lata , având în vedere reglementările NCPC, există primul termen de judecată, primul termen de judecată la care părțile sunt legal citate și un nou moment procesual – primul termen de judecată la care părțile sunt legal citate și pot pune concluzii. Socotim că orice dispoziție legală trebuie interpretată în sensul producerii efectelor ei și nu în sensul neaplicării ei. Pentru aceasta, trebuie să evidențiem în demersul nostru funcțiile și importanța acestui nou moment procesual. Pentru început trebuie să arătăm modul în care se stabilește primul termen de judecată la care părțile sunt legal citate. Fixarea primului termen de judecată și citarea pârâtului nu se pot face decât ulterior regularizării cererii de chemare în judecată. Potrivit art. 201 NCPC alin.(1), „Judecătorul, de îndată ce constată că sunt îndeplinite condițiile prevăzute de lege pentru cererea de chemare în judecată, dispune, prin rezoluție, comunicarea acesteia către pârât, punându-i-se în vedere că are obligația de a depune întâmpinare sub sancțiunea prevăzută de lege ... în termen de 25 de zile de la comunicarea cererii de chemare în judecată.”. 5 A se vedea pentru o tratare monografică I.Leș, Sancțiuni procedurale în materie civilă, Ediția a II-a revăzută și actualizată, Editura ,,Lumina Lex”, București, 1997 6 A se vedea I.Leș, Tratat de drept procesual civil, op.cit. p.501-502; S.Spinei în M.N.Costin, I.Leș, M.Ș.Minea, C.M.Costin, Dicționar de procedură civilă, Ediția a2-a, Editura Hamangiu, 2007, p.649-650; M.Condoiu, Procesul civil. Forma, materia și metoda, Editura C.H.Bech, București, 2009, p.231-233 7 A se vedea Hotărârea Guvernului nr. 1527/2007 pentru aprobarea Tezelor prealabile ale proiectului Codului de procedură civilă, publicată în Monitorul Oficial nr. 889/27.12.2007 8 PL-x nr.413/2009 – Proiect de Lege privind Codul de procedură civilă, p.5-6 Precizăm faptul că art.201 alin.(2)-(4) a fost modificat de Legea nr. 310/2018, care , de lege lata, au urmatorul conținut: „(2) Întâmpinarea se comunică de îndată reclamantului, care poate depune (s.n.-modificare operată de Legea nr.310/2018) răspuns la întâmpinare în termen de 10 zile de la comunicare. Pârâtul va lua cunoștință de răspunsul la întâmpinare de la dosarul cauzei. (3) În termen de 3 zile de la data depunerii întâmpinării (s.n.-modificare operată de Legea nr.310/2018), judecătorul fixează prin rezoluție primul termen de judecată, care va fi de cel mult 60 de zile de la data rezoluției, dispunând citarea părților. (4) În cazul în care pârâtul nu a depus întâmpinare în termenul prevăzut la alin.(1), la data expirării termenului respectiv (adică 25 de zile de la comunicarea cererii de chemare în judecată- adăugirea noastră), judecătorul fixează prin rezoluție primul termen de judecată, care va fi de cel mult 60 de zile de la data rezoluției, dispunând citarea părților”. Potrivit textelor de lege, înseamnă că primul termen va fi fixat, de regulă, de către judecător în termen de 3 zile de la data depunerii întâmpinării, iar în situația de excepție în care pârâtul nu a depus întâmpinarea, judecătorul îl fixează în termen de cel mult 60 de zile de la data expirării termenului de 25 de zile de la comunicarea cererii de chemare în judecată pentru pârât. Rezultă că termenul de judecată nu se stabilește la primirea cererii, eventual termene acordate pentru regularizarea cererii de chemare în judecată sau a depunerii raspunsului la întâmpinare care potrivit modificării legislative intervenite a devenit facultativă ce sunt termene administrative în care nu este vorba de o judecată, ci doar termene în pregătirea judecății.9 Reamintim că primul termen de judecată se stabilește, de regulă, în termen de 3 zile de la data depunerii întâmpinării prin rezoluție, care va fi de cel mult 60 de zile de la data rezoluției , dispunând citarea părților. Primul termen de judecată este considerat acela la care judecătorul, pentru prima dată, dispune citarea părților în vederea soluționării cauzei.10 Potrivit art. 115 din Regulamentul de ordine interioară al instanțelor judecătorești „După fixarea primului termen de judeată, dosarul se predă de îndată grefierului de ședință care, în aceeași zi, introduce termenul în aplicația ECRIS”.11 Dacă la primul termen de judecată instanța constată că părțile au fost legal citate, potrivit art. 114 alin. (2) teza 2 din Regulamentul de ordine interioară al instanțelor judecătorești, „grefierul de ședință verifică legalitatea îndeplinirii procedurii de citare sau comunicare atașată la dosar și informează președintele completului de judecată despre deficiențele constatate”. În asemenea situații, potrivit art. 241 alin. (3) NCPC, instanța va ordona luarea măsurii de refacere a acestor proceduri. Dacă procedura de citare este legal îndeplinită, suntem în prezența momentului procesual numit si primul termen de judecată la care părțile sunt legal citate. De la acest moment începe judecata, respectiv etapa cercetării procesului.12 De acest moment, legea procesual civilă permite efectuarea unor acte de procedură destinate a întregi cadrul inițial al procesului și de a suplini anumite lipsuri semnalate până la acest moment procesual. Neefectuarea acestora la acest termen atrage, de regulă, sancțiunea decăderii din dreptul de a le mai putea îndeplini.13 Spre exemplu, pârâtul, dacă întâmpinarea nu este obligatorie14, poate formula cerere de intervenție forțată a terților în procesul civil(chemarea în judecată a altor persoane, chemarea 9 A se vedea A.Tabacu, Citarea și comuncarea actelor de procedură, Editura Universul Juridic, București, 2013, p.49 10A se vedea D.N.Teohari în coordonator G.Boroi, Noul cod de procedură civilă. Comentariu pe articole, vol I art.1-526, Editura Hamangiu, București , 2013, p.488 11 Regulamentul de ordine interioară al instanțelor judecătorești din 17.12.2015, publicat în Monitorul Oficial nr. 970/28.12.2015 12 A se vedea D.N.Teohari, V.Dănăilă, în coordonator G.Boroi, Noul cod de procedură civilă. Comentariu pe articole, vol I art.1-526, Editura Hamangiu, București , 2013, p.534 13 A se vedea G.Boroi, M.Stancu, Drept procesual civil, editia a 3-a revizuită și adaugită, Editura Hamangiu, București, 2016, p.395 14 In cazul asigurării probelor- art. 360 alin.(3) NCPC, al ordonanței președențiale – art. 999 alin.(1), al evacuării imobilelor deținute fără drept – art. 1042 alin. (3) NCPC în garanție, arătarea titularului dreptului). De asemenea, în aceeași ipoteză, pârâtul poate invoca nulități relative care rezultă din neregularități săvârșite până la începerea judecății (art.187 alin(3) NCPC), își va putea pregăti apărarea propunând probele de care înțelege să se folosească, sub sancțiunea decăderii(art. 157 alin(2) NCPC), va putea depune cererea reconvențională(art. 209 alin.(4) NCPC), etc.15 Tot la primul termen de judecată la care părțile sunt legal citate, reclamantul are dreptul potrivit art.204 alin.(1)NCPC să își modifice cererea și să propună noi dovezi sub sancțiunea decăderii. Textul menționat are caracter de ordine privată16, astfel că și după primul termen de judecată, dacă toate părțile sunt de acord(pârâtul/pârâții, eventualii terți intervenieinți, coparticipanții ). În studiul de față, pe noi ne interesează determinarea momentului în care părțile legal citate pot pune concluzii pentru a lămuri momentul în care poate fi invocată în primul rând excepția de necompetență materială și teritorială de ordine publică. Prin condiția „ părțile pot pune concluzii”(s.n.) înțelegem că părțile au posibilitatea efectivă de a pune concluzii asupra competenței instanței. Nu interesează imprejurarea că părțile au fost legal citate, dar nu s-au înfățișat la termenul de judecată. Ne interesează numai ca părțile să aibă posibilitatea efectivă de a putea pune concluzii cu privire la excepția de necompetență.17 Interesează acest moment deoarece potrivit art. 131 alin.(1) NCPC, în forma modificată, judecătorul este obligat din oficiu să verifice și să stabilească dacă este competentă instanța, consemnând în cuprinsul încheierii de ședință temeiurile de drept pe care constată competența instanței, pronunțând o încheiere cu caracter interlocutoriu. După acest moment nu se mai poate ridica prolema competenței. Dacă art.237 alin.(2) pct.1 prevede că prima activitate a instanței în cercetarea procesului este aceea de a rezolva excepțiile ce se invocă ori pe care le poate ridica din oficiu, socotim că prima activitate a instanței este aceea a aprecierii competenței . Bineînteles, numai dacă în proces nu a fost invocată excepția nulității cererii de chemare în judecată ca urmare a netimbrării.18 Excepția netimbrării va fi soluționată cu prioritate față de excepția de necompetență. Prioritate față de excepția de necompetență o are si excepția nelegalei citări deoarece altfel, nu suntem în prezența condițiilor cumulative ale acestui moment procesual. Tot prioritate față de excepția de necompetență o va avea excepția imunității de jurisdicție, deoarece trebuie stabilit cu prioritate dacă partea respectivă poate fi citată sau nu.19 Suntem de acord cu opinia exprimată în literatura de specialitate20 potrivit căreia dacă partea fără capacitate de excercițiu ori cu capacitate de exercițiu restrânsă, nu are reprezentant legal, instanța nu va putea decide asupra excepției de necompetență până nu va fi desemnat un curator dintre avocații desemnați în acest scop de barou sau până când instanța de tutelă nu va numi un tutore în condițiile legii. Partea, neavând reprezentant legal, nu are posibilitatea să pună concluzii. Iată de ce același autor21 subliniază că, în această situație „instanța nu face propriu-zis o judecată, ci asigură cadrul procesual necesar pentru exercițiul corespunzător al drepturilor procesuale recunoscute de lege părților”, amintind de dreptul la apărare și dreptul la dezbateri în condiții de regularitate procesuală. O problemă se ridică în situația în care partea nu a angajat mandatar - avocat. Mandatarul neavocat poate invoca excepția procesuală, dar nu poate pune concluzii asupra acesteia. Cu alte cuvinte, suntem în prezența acestui moment procesual deoarece legea condiționează de posibilitatea punerii de concluzii și nu de depunerea efectivă a acestora. 15 A se vedea V.M.Ciobanu, T.Briciu, Drept procesual civil, ediția a 2-a, revizuită și adăugită, Editura Național, București, 2018, p. 324-325 16 A se vedea G.Boroi, M.Stancu, op. cit., p. 395-396 17 A se vedea M.Tăbârcă, Drept procesual civil, ediția a 2-a,vol I. Teoria generală, Editura Solomon, 2017, p.809-810 18 A se vedea Ghe.L.Zidaru, Competența instanțelor judecătorești în dreptul procesual civil român și german, Editura Universul Juridic, București, 2015, p.594 19 Ibidem, p.595 20 Ibidem 21 Ibidem Este necesar să amintim și prevederile art. 131 alin.(2) NCPC care arată că „În mod excepțional, în cazul în care pentru stabilirea competenței sunt necesare lămuriri ori probe suplimentare, judecătorul va pune această chestiune în discuția părților și va acorda un singur termen în acest scop”. În această ipoteză legală, se observă că excepția a fost deja invocată, ea nemaiputând fi invocată la termenul stabilit deoarece partea a decăzut din dreptul acordat potrivit art. 131 alin.(2) NCPC, iar după ce instanța se va lămuri și va administra probele suplimentare, va pronunța încheierea interlocutorie prin care eventual se va declara competentă să judece pricina. În considerarea celor arătate mai sus, apreciem că acest moment procesual se poate realiza la primul termen de judecată, dacă eventual, procedura de citare a fost legal îndeplinită, sau la un al doilea ori un al treilea termen de judecată dacă, eventual, au fost solicitate lămuriri ori probe suplimentare ori trebuiau soluționate alte excepții de procedură cu prioritate față de excepția de necompetență. Apreciem că acest moment procesual se poate îndeplini înainte de începerea dezbaterilor asupra fondului cauzei. Într-adevăr, în legislația procesuală civilă anterioară noului cod, prin Legea nr. 202/2010 privind unele măsuri pentru accelerarea proceselor22 se prevedea în art. 59¹ alin.(2) „necompetența materială și teritorială de ordine piblică poate fi invocată de părți ori de judecător la prima zi de înfățișare în fața primei instanțe, dar nu mai târziu de începerea dezbaterilor asupra fondului(s.n.).23” La acea dată nu exista etapa scrisă prealabilă și nu era reglementată distinct etapa cercetării procesului. În baza celor arătate socotim că încheierea interlocutorie în care instanța se declară competentă să judece cauza, reglementat în art. 131 alin.(1), precede încheierea preparatorie prin care judecătorul estimează durata necesară pentru cercetarea procesului. Socotim că acest moment procesual poate coincide cu primul termen de judecată la care părțile sunt legal citate, dar poate fi și ulterior, al doilea, al treile, în funcție de momentul la care instanța pronunță încheierea interlocutorie prin care se declară competentă să judece pricina. Pentru sistematizare, vom face urmatoarele distincții: excepția de necompetență generală a instanțelor judecătorești poate fi invocată de părți ori de judecător în orice stare a pricinii. Necompetența materială si teritorială de ordine publică va fi invocată de către părți, ori judecător, la primul termen de judecată la care părțile sunt legal citate în fața primei instanțe și pot pune concluzii. Dacă au fost invocate excepții legate de investirea instanței dintre cele amintite mai sus, acestea vor fi soluționate cu prioritate față de excepția de necompetență materială și teritorială de ordine publică. Dacă sunt necesare lămuriri ori probe suplimentare, în mod excepțional, poate fi acordat un singur termen în acest scop(art.131 alin.(2) NCPC). Deci, momentul procesual numit „primul termen de judecată la care părțile sunt legal citate în fața primei instanțe și pot pune concluzii” poate coincide cu primul termen de judecată, sau dimpotrivă, poate fi al doilea, al treilea, etc. De asemeanea,dacă procedura de citare nu a fost legal îndeplinită, sigur va fi al doilea termen, după cum sigur va fi , eventual, și în ipoteza de excepție reglementată în art. 131 alin.(2) NCPC. Dacă necompetența este de ordine privată, ea va putea fi invocată de către pârât, prin întâmpinare, iar dacă întâmpinarea nu este obligatorie(am menționat cazul asigurării dovezilor, ordonanței preșidențiale, etc.) ea va putea fi invocată cel mai târziu la primul termen de judecată la care părțile sunt legal citate în fața primei instanțe și pot pune concluzii. Momentul procesual poate fi primul termen de judecată, al doilea, al treilea, funcție de înprejurările cauzei. 22 Publicată în Monitorul Oficial nr. 714/26.10.2010 23 Textul amintit a fost criticat de o parte din autori (L. Chiriazi, Unele incidente procedurale privitoare la competența instanței Noul Cod de procedură civilă și în Legea nr. 202/2010 privind unele măsuri pentru accelerarea soluționării proceselor, în Dreptul nr.5/2011 p.97; I.Deleanu, Observații generale și speciale cu privire la Noul Cod de procedură civilă(Legea nr. 134/2010), , în Dreptul nr.11/2010, p.19 nota de subsol nr. 20). Alți autori au apreciat că reglementarea este una fluentă, menită să descurajeze abuzul de drept și să impună atât părților, cât și instanței judecătorești, neregularitățile procedurale înrt-un stadiu cât mai timpuriu al procesului. (A se vedea Ghe.L.Zidaru, Observații cu privire la condițiile de invocare a excepției de necompetență în Proiectul noului Cod de procedură civilă, în RRDP nr. 1/2010 p.254-257 După ce instanța se declară competentă în condițiile art. 131 alin.(1) să judece din punct de vedere general, material și teritorial cauza, va pronunța încheierea de ședință cu caracter interlocutoriu în care va arăta temeiurile de drept pentru care își constată propria competență. Momentul consemnării în încheierea de ședință interlocutorie a propriei competențe poate fi primul termen de judecată, dacă sunt îndeplinite celelalte doua condiții, al doilea, al treilea, în funcție de împrejurări. Desigur, aprecierile noastre exprimate în studiul de față pot fi susceptibile de critici ori nuanțări. Prin demersul nostru am dorit doar să arătăm că legiuitorul a introdus un nou moment procesual care nu poate fi denumit prima zi de înfățișare și este distinct în anumite situații față de primul termen de judecată la care părțile sunt legal citate.